CELEX: 62015CN0191
Language: sl
Date: 2015-04-27 00:00:00
Title: Zadeva C-191/15: Predlog za sprejetje predhodne odločbe, ki ga je vložilo Oberster Gerichtshof (Avstrija) 27. aprila 2015 – Verein für Konsumenteninformation/Amazon EU Sàrl

6.7.2015   
            
            
               SL
            
            
               Uradni list Evropske unije
            
            
               C 221/3
            
         Predlog za sprejetje predhodne odločbe, ki ga je vložilo Oberster Gerichtshof (Avstrija) 27. aprila 2015 – Verein für Konsumenteninformation/Amazon EU Sàrl
   (Zadeva C-191/15)
   (2015/C 221/04)
   Jezik postopka: nemščina
   
      Predložitveno sodišče
   
   Oberster Gerichtshof
   
      Stranki v postopku v glavni stvari
   
   
      Tožeča stranka: Verein für Konsumenteninformation
   
      Tožena stranka: Amazon EU Sàrl
   
      Vprašanja za predhodno odločanje
   
   
               1.
            
            
               Ali se pravo, ki se uporabi za opustitveno tožbo v smislu Direktive 2009/22/ES Evropskega parlamenta in Sveta z dne 23. aprila 2009 o opustitvenih tožbah zaradi varstva interesov potrošnikov (1), določi na podlagi člena 4 Uredbe (ES) št. 864/2007 Evropskega parlamenta in Sveta z dne 11. julija 2007 o pravu, ki se uporablja za nepogodbene obveznosti (v nadaljevanju: Uredba Rim II) (2), če se s tožbo zahteva opustitev uporabe nedovoljenih pogodbenih pogojev s strani podjetja s sedežem v državi članici, ki v elektronskem poslovanju sklepa pogodbe s potrošniki, ki imajo prebivališče v drugih državah članicah, zlasti v državi sodišča, pri katerem je bila tožba vložena?
            
         
               2.
            
            
               Če je odgovor na prvo vprašanje pritrdilen:
               
                           2.1.
                        
                        
                           Ali se za državo, v kateri škoda nastane, (člen 4(1) Uredbe Rim II) šteje vsaka država, v katero toženo podjetje usmerja svojo poslovno dejavnost, zaradi česar se morajo izpodbijani pogodbeni pogoji presojati na podlagi prava države sodišča, kadar subjekt, ki je upravičen do vložitve tožbe, izpodbija uporabo teh pogojev v poslovanju s potrošniki, ki imajo prebivališče v tej državi?
                        
                     
                           2.2.
                        
                        
                           Ali je podana očitno tesnejša zveza (člen 4(3) Uredbe Rim II) s pravom države, v kateri ima toženo podjetje svoj sedež, če pogoji poslovanja tega podjetja določajo, da se za pogodbe, ki jih sklene to podjetje, uporablja pravo te države?
                        
                     
                           2.3.
                        
                        
                           Ali takšna klavzula o izbiri prava zaradi drugih razlogov vodi do tega, da je treba izpodbijane pogodbene pogoje presojati na podlagi prava države, v kateri ima toženo podjetje svoj sedež?
                        
                     
         
               3.
            
            
               Če je odgovor na prvo vprašanje nikalen:
               Kako se v tem primeru določi pravo, ki se uporabi za opustitveno tožbo?
            
         
               4.
            
            
               Ne glede na odgovor na predhodna vprašanja:
               
                           4.1.
                        
                        
                           Ali je pogoj v splošnih pogojih poslovanja, po katerem se za pogodbo, sklenjeno med potrošnikom in podjetjem s sedežem v drugi državi članici v elektronskem poslovanju, uporablja pravo države sedeža tega podjetja, nedovoljen v smislu člena 3(1) Direktive Sveta 93/13/EGS z dne 5. aprila 1993 o nedovoljenih pogojih v potrošniških pogodbah (3)?
                        
                     
                           4.2.
                        
                        
                           Ali se za obdelavo osebnih podatkov s strani podjetja, ki sklepa pogodbe v elektronskem poslovanju s potrošniki, ki imajo prebivališče v drugih državah članicah, na podlagi člena 4(1)(a) Direktive Evropskega parlamenta in Sveta 95/46/ES z dne 24. oktobra 1995 o varstvu posameznikov pri obdelavi osebnih podatkov in o prostem pretoku takih podatkov (4), ne glede na pravo, ki bi se sicer uporabilo, uporablja izključno pravo države članice, v kateri se nahaja poslovna enota podjetja, v okviru katere se izvaja obdelava, ali pa mora podjetje upoštevati tudi predpise o varstvu podatkov držav članic, v katere usmerja svojo poslovno dejavnost?
                        
                     
         
      (1)  UL L 110, str. 30.
   
      (2)  UL L 199, str. 40.
   
      (3)  UL, posebna izdaja v slovenščini, poglavje 15, zvezek 2, str. 288.
   
      (4)  UL, posebna izdaja v slovenščini, poglavje 13, zvezek 15, str. 355.